arnastofnun/IGC-2024 huggingface dataset:
Flutningsjöfnuðurinn er fínn

Flutningsjöfnuður íslenzkra ríkisborgara til landsins og frá því í fyrra var neikvæður um 2369 manns. Lág tala, sem getur ekki talizt “þungur straumur”. Íslendingar eru svo heppnir að geta flutzt til Evrópulanda í niðursveiflu. Frábært er, að þúsundir Íslendinga geti fengið vinnu erlendis, þegar kreppir að hér heima. Það er ekki “alvarlegt íhugunarefni”, heldur hið bezta mál. Enn málar Ólafur Ísleifsson lektor skrattann á vegginn að ástæðulausu. Þetta svigrúm léttir á skráðu og greiddu atvinnleysi og þroskar þá, sem hverfa til annarra landa. Margir komu til baka reynslunni ríkari eftir fyrri kreppur.
Evrópa hugsar um monní-monní

Evrópusambandið á erfitt þessa dagana. Evran sjálf veikist og eykur vanda í rekstri fátækra ríkja á jaðri sambandsins, einkum við Miðjarðarhafið. Verst er staðan í Grikklandi, sem rambar á barmi gjaldþrots. Þegar sambandið kemur til hjálpar, er það ekki af umhyggju fyrir Grikkjum, heldur fyrir evrunni. Þess vegna vill sambandið kýla niður lífskjör Grikkja. Það veldur síðan ólgu í landinu, gæti leitt til óeirða. Evrópusambandið á afar erfitt með að hugsa um fólk, enda fyrirlítur það kjósendur. Það hugsar mest um monní-monní eins og auðjöfrarnir, sem kollkeyrðu heimsfjármálin. Afar ólýðræðislegt samband.
Hoknir af jöklareynslu

Baldvin Jónsson bloggari

ritar um forstjóra jöklaferða eins og bankastjórar tala um sprungna útrásarvíkinga. Eru svo rosahæfir, hoknir af reynslu. Annað en sófamenn, sem gagnrýna hlaup manna upp á jökul þvert ofan í opinbera fárviðrispá. Langjökulsmenn nota norsku veðurstofuna http://yr.no. Það er sama stofa og Vatnajökulsmenn notuðu við svipaðar aðstæður um árið. Þessi veðurstofa spáir góðu veðri á íslenzkum jöklum, þegar Veðurstofan varar við fárviðri. Næg reynsla er af því. Kostaði nú útkall 300 björgunarmanna. Hver borgar? Samt rofar ekki í haus þeirra, sem flytja útlendinga í dauðagildrur.
Minna magn og betra

Á mínum yngri árum drakk ég stanzlaust kaffi í vinnunni, 20-30 bolla á dag. Yfirleitt var þetta þunnur uppáhellingur. Löngu seinna lærði ég að meta sterkt kaffi, einkum espresso. Mér til mikillar furðu minnkaði kaffinotkun mín við að fá almennilegt kaffi. Í mörg ár hef ég drukkið einn-tvo bolla á dag af sterku kaffi. Það nægir mér yfir daginn. Ef ég slysast til að drekka þunnan uppáhelling, fæ ég ógleði í magann. Jafnvel veikt espresso hefur vott af sömu áhrifum. Kaffi verður að vera afar sterkt til að fara vel í mig. Og það kallar ekki á löngun til að súpa aukið magn af hinum rómaða fíkni-drykk.
Hagsmunagæzlumenn vilja töf

Tveir hagsmunagæzlumenn vilja, að sannleiksnefndin gefi pólitíkusum meiri tíma til að verjast ásökunum. Karl Th. Birgisson gætir hagsmuna Ingibjargar Sólrúnar Gísladóttur og fleiri krata. Hannes Hólmsteinn Gissurarson gætir hagsmuna Davíðs Oddssonar og fleiri hrunverja. Þeir reyna að fá skýrsluna dregna á langinn, að minnsta kosti fram yfir þjóðaratkvæðagreiðslu. Nóg töf er komin á mál þetta, þótt ekki takist að drepa því á dreif á forsendum þeirra félaga. Telji einhverjir sig þurfa meiri tíma til andsvara, geta þeir væntanlega lagt þau inn síðar, þótt skýrslan sjálf komi út í þessum mánuði.
Gráðugur Langjökuls-fararstjóri

Veðurspáin um helgina var slík, að ekki væri hundi út sigandi. Varað var við fárviðri. Samt fór ferðaþjónusta með erlenda ferðamenn upp á Langjökul með afleiðingum, sem hefðu getað orðið skelfilegar. 300 manna björgunarútkall. Í hádegisfréttum bullaði stjórnandinn um veðurfréttir. Minnti á fararstjórann, sem fór með ferðamenn upp á Vatnajökul eftir að hafa fundið þolanlega spá erlenda. Þessir ferðaþjónustumenn eru voðalegir, skaða Ísland sem ferðaland. Ríkisvaldið þarf að koma böndum á angurgapana og taka af þeim ferðaleyfið. Það er eins og enn megi allt hér á gráðuga Íslandi, ekki bara í bönkunum.
Setjið lög um skil á lyklum

Bezta lausnin á yfirskuldum almennings er að leyfa fólki að skila lyklunum. Fólk megi losa sig við íbúð og bíl og fái áhvílandi skuldir felldar niður um leið. Félagsráðuneyti Árna Páls Árnasonar hefur mistekizt í nærri ár að knýja fram lausn í málum þeirra, sem standa ekki undir skuldum. Árni Páll virkar eins og sofandi sauður. Ekkert þýðir að semja tilmæli til banka. Þeir taka ekki mark á ríkisstjórninni. Og bankastjórar telja sig aðeins eiga skyldum að gegna við verstu óbótamenn. Ekkert dugir nema einföld lög, sem afskrifa skuldir, þegar bíl eða íbúð er skilað. Þetta var vitað fyrir löngu.
Gylfi, segðu af þér

Bankarnir eru í steik. Bankastjórar hossa útrásarvíkingum og níðast á fólki. Þeir hrópa “bankaleynd”, ef spurt er, hvern djöfulinn þeir séu eiginlega að gera. Skilanefndir eru fullar af hræfuglum. Einn þeirra sendi sjálfum sér milljarðakröfur og samþykkti reikninga, sem hann sendi sjálfum sér. Fólk er gáttað á ruglinu. Sökudólgurinn er Gylfi Magnússon bankaráðherra. Hann var dreginn af götuvirkjum búsáhaldabyltingarinnar til að færa ríkisstjórninni traust. Honum hefur mistekizt fullkomlega. Bankarnir fara sínu fram eins og ekkert hafa í skorizt, fullskipaðir gráðugum hræfuglum. Gylfi, segðu af þér.
Fésbók er góður gervivinur

Sumir hafa til marks um hættur Fésbókar, að tvær ástralskar systur fréttu þar af dauða bróður síns. Eina fréttin í þeirri sögu er lélegt samband innan sumra fjölskyldna í raunheimi. Gerviheimur Fésbókar kemur oft til bjargar, þegar önnur sambönd bila. Lastið ekki Fésbók, hún er fínt færi til að hafa samband við fjarverandi vini og kunningja. Hún býr til gervivini fyrir þá, sem fáa eða enga hafa í raunheimi. Menn mega bara ekki ímynda sér, að þeir hafi einkalíf á Fésbók. Þeir eru þar í persónulegum fjölmiðli. Þeir útvarpa þar persónu sinni eða meintri persónu. Og Fésbók velti IceSave, mikið afrek.
Nauðungarsölum frestað

Nauðungarsölum gengislána verður frestað, því að erfitt verður að afturkalla þær. Annað væri rugl. Ef Hæstiréttur staðfestir héraðsdóm, verður að hugsa upp á nýtt. Munu bankarnir þá verða að afhenda íbúðirnar gömlu eigendunum? Bezt er að leggja strax fram frumvarp um, hvað taki við af gengistryggingu, ef hún dæmist vera ólögleg. Hvaða tegund af vísitölu komi í stað gengisins. Annars lenda menn í steik í vor við dóm Hæstaréttar. Málið má alls ekki enda með, að ríkið þurfi enn og aftur að bjarga bönkunum á kostnað skattgreiðenda framtíðarinnar. Gylfi Magnússon bankaráðherra þarf að vakna af værum blundi.
Opinn leyniskjalabanki

Frábærar eru hugmyndir um að koma hér upp jarðvegi fyrir birtingu skjala, sem haldið er leyndum fyrir almenningi. Fyrirmyndin er Wikileaks, sem birti lánabók Kaupþings. Við þurfum að koma upp hliðstæðu safni. Án þess að armur réttvísinnar elti þá uppi, sem afla slíks efnis eða koma því á vefinn. Hins vegar finnst mér aðstandendur hugmyndarinnar gera sér of háa hugmynd um, að árangur náist með þingsályktun. Þær eru viljayfirlýsingar þingmanna, sem sjaldnast leiða til lagafrumvarpa. Miklu nær er að leggja fram lagafrumvarp, sem beinlínis bannar afskipti kerfisins af opnum gagnabönkum leyniskjala.
Himnaríki endanlega læst

Matreiðslumeistarinn Ferran Adrià ákvað í gær að opna El Bulli ekki aftur. Eftirsóttasta veitingahús heims lokast því endanlega á næsta ári. Áður átti lokunin að standa í tvö ár. Adrià ætlar í staðinn að opna kokka-háskóla. Þar hyggst hann kenna öðrum frægðarkokkum hina efnafræðilegu matreiðslu. Hún felst í að breyta föstum efnum í fljótandi og fljótandi efnum í föst. Með ýmsum efnahvörfum. Sósan er í föstu formi og kjúklingurinn í fljótandi formi í einum frægasta rétti hans. Gosið er drukkið úr rörum, búnum til úr ediki. Sjálfur tel ég, að eldamennska Adrià sé dauð, hún var barn græðgistímans.
Hlynur rukkar Hlyn um hlussu

Hlynur Jónsson ræður, hvort Hlynur Jónsson fær 90 milljarða kröfu samþykkta. Formaður slitastjórnar Spron og Frjálsa fjárfestingarbankans er formaður Dróma. Sem gerir þessa kröfu í þrotabú Frjálsa fjárfestingarbankans. Svona er Ísland í dag, jafngeggjað og það var á hástigi græðgistímans árið 2007. Hlyni sjálfum finnst ekkert óeðlilegt við að sitja beggja vegna borðsins, situr þar enn. Úrskurðar sína eigin kröfu réttmæta. Hefur að vísu verið kærður. Verður ef til vill dreginn frá völdum með handafli réttvísinnar. Ekki að eigin frumkvæði, því að hann er partur af siðblindu græðgistímans.
Verkfræðingur skoðar bókhald

Las alltaf skemmtilega kjaftforar greinar Halldórs Jónssonar verkfræðings í Mogganum. Löngu síðar varð hann þekktur sem einn helzti liðsforinginn í her kóngsins í Kópavogi. Gunnar I. Birgisson hefur núna lengi verið fjarri stóli bæjarstjóra. Þess vegna eru arftakarnir farnir að finna rykfallin góðverk í skúmaskotum. Fleiri en dóttirin njóta góðverka Gunnars. Halldór hefur fengið 71 milljón króna á fimm árum frá kónginum. Meira en milljón á mánuði. Ekki fyrir nein verkfræðistörf, heldur fyrir að skoða reikninga bæjarins. Eflaust mun uppljóstrunin magna sigurgöngu kóngsins í prófkjöri flokksins í bænum.
Vísbendingar í skoðanakönnun

Fróðlegt verður að sjá niðurstöðu næstu skoðanakönnunar um fylgi flokkanna. Könnun Frjálsrar verzlunar var of fámenn og með of litla svörun til að unnt sé að treysta henni. Hún gefur samt vísbendingu um, að rúmlega þriðjungur þjóðarinnar sé svo ruglaður, að hann vilji fá hrunverja aftur til valda. Hún gefur líka vísbendingu um, að stikkfrí-stefna Samfylkingarinnar skili henni litlum árangri. Ekki sé til vinsælda fallið að hafa ráðherra sína í felum í skjaldborg Jóhönnu og láta Steingrím um allt puðið. Almenningur taki eftir, að Jóhanna talar eins og hún sé áhrifalaus áhorfandi að atburðarásinni.
Dómarinn er úti að aka

Löggan má handtaka fólk að næturlagi, flytja það út í Örfirisey og skilja eftir ölvað í vetrarfrosti. Svo úrskurðar einn af treggreindu dómurunum í Héraðsdómi Reykjavíkur. Það séu venjuleg vinnubrögð að gera slíkt í stað þess að fara með það á stöðina.

Dómurinn stríðir gegn heilbrigðri skynsemi. Dómarar eru oft úti að aka í úrskurðum. Dæma til dæmis ætíð með yfirvaldinu og gegn blaðamönnum. Margir héraðsdómarar eru lélegir lögmenn, sem ekki fengu vinnu á einkamarkaði á háu kaupi. Voru í staðinn fluttir niður í dómhúsið við Lækjartorg eins og fylliröftum er sturtað úti í Örfirisey.
Bíðið eftir Hæstarétti

Ekki er sopið kálið, þótt í ausuna sé komið. Hæstiréttur á eftir að segja síðasta orðið. Samt er mikilvægt, að héraðsdómur skuli telja myntkörfulán ólögmætt. Dómstólar dæma yfirleitt kerfinu í hag til að raska ekki ró þess. Dómurinn um ólögmæti myntkörfuláns er alger undantekning, sem ber að fagna. Kerfið mun vafalaust vísa málinu áfram til Hæstaréttar. Þar eru við völd ýmsir furðufuglar Björns Bjarnasonar, ekki síður en í héraðsdómi. Ég mundi ekki draga tappann úr kampavínsflöskunni fyrr en myrka véfréttin á Arnarhóli hefur talað. Ég treysti ekki dómurum landsins betur en bankastjórum þess.
Sérstæður bankastjóri

Það er ævintýralega ruglað að afskrifa 80 milljarða af skuld fyrirtækja Ólafs Ólafssonar og 30 milljarða af skuld fyrirtækja Bónusfeðga. Aðeins veruleikafirrtur og siðblindur bankastjóri mundi láta sér detta það í hug. Finnur Sveinbjörnsson lét sér þar á ofan detta í hug að afhenda skálkunum aftur fyrirtækin. Af því að þeir séu svo færir í að reka fyrirtækin! Þarf ekki að fara með hann til læknis? Hvernig er hægt að hafa bankastjóra, sem hvað eftir annað storkar almennu velsæmi í samfélaginu? Er ekki hægt að velta þessum sérstæða bankastjóra úr sessi í nýrri búsáhaldabyltingu?
Ekki er ráð nema í tíma sé tekið

Málsvarar hrunverja gera því skóna, að sannleiksnefndin geti ekki komizt að nothæfri niðurstöðu. Viðskiptablaðið, Pressan og AMX fara þar núna fremst í flokki. Ýmist séu nefndarmenn vanhæfir eða þeir séu ólíklegir til að þola þrýsting almenningsálitsins. Mér skilst á slíkum fjölmiðlum, að nefndarmenn óttist um líf sitt fyrir almenningi, ef þeir úthrópi ekki Davíð og kompaní. Fjölmiðlarnir virðast því telja, að niðurstaða sannleiksnefndarinnar verði skjólstæðingum þeirra erfið. Þeir vilja segja fávísu fólki í tæka tíð, að ekkert verði að marka niðurstöðuna. Ekki er ráð, nema í tíma sé tekið.
Áhrifalaus áhorfandi í pólitík

Ekki horfa á mig segir Jóhanna Sigurðardóttir. Tuðar enn um afhendingu fyrirtækja í hendur bófanna, sem settu þau á hausinn. Vísar á Bankasýslu ríkisins og eftirlitsnefndir, sem ráðherrar hennar skipuðu sjálfir. Hvers vegna voru hinar aumu eftirlitsstofnanir ekki betur mannaðar? Hvers vegna var Finnur Sveinbjörnsson ekki rekinn, áður en bankinn var einkavæddur? Vegna ræfildóms Jóhönnu og bankaráðherra hennar, Gylfa Magnússonar. Enn tuðar Jóhanna um ást sína á gegnsæi, þótt bankastjórar hennar segi lok, lok og læs. Af hverju lætur Jóhanna alltaf eins og hún sé áhorfandi í pólitík?
Þegar Davíð hóf hrunið

Davíð Oddsson seðlabankastjóri hóf hrunið formlega með því að kýla Glitni kaldan. Hugsun hans var að ná banka af Baugsfeðgum og koma honum undir vini sína í Landsbankanum. Vopnin snerust hins vegar í höndum hans. Í stað þess að hirða upp líkið af Glitni, fór Landsbankinn enn hastarlegar á hausinn. Með allt niður um sig og með IceSave við hún. Síðar kom í ljós, að sá banki var mun verr rekinn en Glitnir og olli margfalt meiri kostnaði þjóðarinnar. Þegar hrunið hófst, taldi Davíð það vera bara vanda eins banka. Árás hans á Glitni flýtti fyrir hruni einkavina-gróðakerfis hans eins og spilaborgar.
Frjálst val um meðalsteikingu

Domo er hættur að vera ofsadýr, orðinn meðalstaður. Matur lækkaði um nærri helming. Aðalréttir kosta 2900 krónur og þriggja rétta máltíð 5300 krónur, Sushi-veizla 4000 krónur. Gæðin hafa síður en svo minnkað við breytinguna. Ég fékk þar ágætis sashimi, frambærilega folalda-piparsteik og fínt crème brûlée. Staðurinn er óbreyttur í stál- og gler- og leðurstíl frá því fyrir hrun. Þjónusta var góð, með köflum dularfull. Fékk að velja steikingartíma kjöts. Er það kom, var mér tjáð, að kokkurinn vildi bara steikingartímann medium! Sér er nú hver kokkurinn. Til hvers var frjálsa valið? Dularfullt.
Forsetarnir eru fjórir

Frá Bruxelles hafa mér borist skýringar á mun fjögurra stórmenna, sem bera titil forseta í Evrópusambandinu. Herman van Rompuy er forseti “Evrópska ráðsins” og stjórnar fundum forsætisráðherra aðildarríkjanna. José Luis Rodríguez Zapatero er forseti “Ráðsins”, sem er annað en Evrópska ráðið. Stjórnar fundum ráðherra aðildarríkjanna annarra en forsætisráðherra! José Manuel Barroso er forseti framkvæmdastjóranna í Evrópusambandinu, eins konar forsætisráðherra þess. Loks er Jerzy Buzek forseti Evrópuþingsins. Ekki veit ég samt, í hvern Barack Obama hringir, né hver verður á rauða dreglinum.
Eignir lífeyrissjóða hrundu

Lífeyrissjóðir segjast hafa staðið sig betur en erlendir sjóðir í hruninu. Þegja þó um, að þetta stafar af gengishruni, sem jók erlendar eignir þeirra, mældar í krónum. Í raunverulegum verðmætum hafa eignir sjóðanna hrunið og útgreiðslur lífeyris hafa hrunið að sama skapi. Í þessu eins og svo mörgu öðru er varasamt að trúa yfirlýsingum lífeyrissjóða. Þeir reyna eins og þeir geta að falsa myndina. Í rauninni voru lífeyrissjóðirnir heimskastir allra í fjárfestingum í fyrra. Þeir juku hlut sinn í bönkum og öðrum loftblöðrum. Fóru hrikalega með lífeyri almennings og hafa enn ekki beðizt afsökunar.
Gróða-raunasaga Tryggva Þórs

Saga Tryggva Þórs Herbertssonar á leið til gróðans verður sífellt flóknari. Við vissum að hann hóf göngu sína undir dulnefninu Hagfræðistofnun háskólans og skrifaði skýrslur í þágu auðmanna. Nú vitum við, að hann vildi fá Bjögga til að borga fyrir sig prófessorat á yfirverði. Tókst ekki, en hann komst á framfæri hins goðumlíka Karls Wernerssonar í Askar Capital. Það gekk illa. Honum tókst svo að verða ráðgjafi Geirs Haarde og valda hruni. Sendur þangað á bónus frá Wernerssonum, er vildu hafa hauk í horni við stjórnarborðið. Loks varð hann þingmaður Sjálfstæðis og reynir enn að hámarka gróða sinn.
Gylfa Magnússyni að kenna

Finnur, Ásmundur og Birna eru fyrst og fremst sök Gylfa Magnússonar , sem ekki vann vinnuna sína. Bankaráðherrann samdi ekki frumvarp um bankastjóra. Siðareglur um hegðun bankastjóra urðu aldrei til. Fyrir bragðið haga þau sér eins og ekkert hafi gerzt og glæframenn megi aftur ríða röftum. Í frumvarpi Gylfa hefðu átt að vera ákvæði um fjarvist helztu óreiðumanna frá endurreisn fyrirtækja. Líka ákvæði frá Árna Páli Árnasyni um afskriftir gjaldeyrislána og verðbólginna lána almennings. Árni brást þannig séð, en Gylfi brást mest. Jóhanna Sigurðardóttir brást með því að tuða eins og hún sé bara áhorfandi.
Eignir Landsbankans í þokunni

Alvarlegasta frétt dagsins er fullyrðing Evu Joly um, að einungis 30% náist af eignum Landsbankans. Áður var talað um 90%. Á þessu er gífurlegur munur, sem ræður úrslitum um framtíð Íslands. Við ráðum við 10% af IceSave, en við ráðum ekki við 70%. Joly rökstyður ekki fullyrðinguna, sem dregur úr gildi hennar. Raunar höfum við ekki heldur heyrt rökstuðninginn fyrir kenningunni um 90% heimtur. Tímabært er að fara nánar í saumana á vinnu skilanefndar við að bjarga eignum Landsbankans. Þjóðin getur ekki tekið brýna ákvörðun um IceSave og utanríkismál, ef staða gamla Landsbankans er geymd í þokunni.
Ég vissi ekki – því var það ekki

Ingibjörg Sólrún Gísladóttir var einangruð í utanríkisráðuneytinu í hruninu. Vissi ekki af samkomulagi við Holland um ábyrgð Íslands á IceSave. Björgvin Sigurðsson bankaráðherra talaði ekki við hana, því að hún segist ekki vita. Hann talaði samt við fjölmiðla, en Ingibjörg fylgdist ekkert með fjölmiðlum á þessum tíma. Hún vissi ekki heldur, að Geir Haarde tók lán hjá Bretlandi og Hollandi til að borga IceSave. Sem þau lönd vilja fá endurgreitt. Um allt þetta vissi Ingibjörg Sólrún alls ekkert og enn síður Kristrún Heimisdóttir, lífvörður hennar. Sú er vörn ráðherrans: Ég vissi ekki, því var það ekki.
Ódýr menningarstaður

Fékk makalaust góðan tandoori kjúkling, húðaðan með rauðu karrí og jógúrt og bakaðan í leirofni. Hafði vaðið fyrir neðan mig á Tandoori í Skeifunni, bað um séreldaðan tandoori. Ekkert mál að bíða í 20 mínútur til að þurfa ekki að fá hann upp úr hitakassa við afgreiðsluborðið. Starfsfólkið tók þessu vel. Kjúklingurinn kom snarkheitur og meyr og þar á ofan sómasamlega kryddaður. Aðrir indverskir matstaðir hér á landi spara kryddið stundum. Kjúklingurinn á Tandoori kostaði ekki nema 1790 krónur og fyrsta flokks nan-brauð kostaði 160 krónur á mann. Hér er kominn alvöru menningarstaður ódýr í borgarlífið.
Annarleg grein Kristrúnar

Því meira sem ég les grein Kristrúnar Heimisdóttur, því annarlegri finnst mér hún. Allir aðrir en hún og Ingibjörg Sólrún Gísladóttir vita, að stjórn Sjálfstæðis og Samfylkingar samdi um IceSave við Bretland og Holland. Allir aðrir vita, að sú stjórn fékk lán hjá Bretum í árslok 2008 til að greiða IceSave. Það er lánið, sem Sjálfstæðisflokkurinn og Ingibjörg Sólrún neita að borga, þeirra eigið lán. Það var tekið eftir svonefnd Bruxelles-viðmið frá 13. nóvember 2008. Þau höfðu því ekki áhrif á þetta verk stjórnar Geirs H. Haarde. Það, sem síðan hefur gerzt, er, að vextir á IceSave hafa lækkað.
Af hverju er Finnur í bankanum?

Mér varð óglatt, þegar Finnur Sveinbjörnsson sagðist hafa sigað lagatæknum á fjölmiðla og prófessor Portes á gagnrýnendur. Mér verður jafnan óglatt, er bankastjóri Arion opnar munninn. Mest varð mér þó óglatt, þegar hann fór að útskýra viðskiptin við Ólaf Ólafsson. Sá skuldar bankanum 200 milljarða. Þar með skuldar hann þjóðinni, því að ríkissjóður varð að afhenda bankanum fé á móti. Finnur telur Ólaf hæfastan til að reka fyrirtækin, sem hann setti á hausinn. Telur sjálfsagt að hlaða undir einn mesta skálk landsins. Um leið og hann sparkar í almenna viðskiptavini. Af hverju er Finnur í bankanum?
Verkaskipti bloggs og fésbókar

60 bloggarar eiga um 70% af lestri bloggs. Flestir hafa þeir eitthvað til málanna að leggja. Margir eru fljótir að taka afstöðu til aðvífandi mála. Hálftími fer á dag í að lesa þetta blogg, sem er uppbyggilegra en hálftími í lestri blaðagreina. Blogg er orðið þroskaður vettvangur skoðanaskipta. Blogg fyrir ættingja og vini er á undanhaldi og unga fólkið er lítið í bloggi. Þetta fólk er komið á fésbók og talar þar við ættingja, vini og kunningja. Þar útvarpar fólk persónu sinni og þar er stemmningin. Þar var IceSave kolfellt. Skýr er verkaskipting skoðana í bloggi og stemmningar á fésbók.
Fresta má friðarsamningum

Ferðaþjónusta verður á fullum dampi í sumar, einnig sjávarútvegur, ál og landbúnaður. Framkvæmdir eru sú grein, sem liggur niðri og veldur skorti á atvinnu. Við getum sætt okkur við það og leyft IceSave að damla áfram án afgreiðslu. Þá tökum við engin lán, af því bara að enginn vill lána okkur. Í landinu er fullt af fé í bönkunum, sem lána má til lítilla fyrirtækja og miðlungsfyrirtækja. Ef vextir væru þolanlegir. En stórverk verða að bíða. Stefna svo að friðarsamningi við útlönd að ári, þegar stórskuldir ríkisins byrja að falla. Líklega er þetta eina færa leiðin fyrir þjóð í afneitum.
Sérkennilegar grunnþarfir

Íslendingar gera rosalegar og óskiljanlegar kröfur til lífsins. Ég les í fjölmiðlum viðtal við mann, sem er gjaldþrota og telur baðstofupláss á World Class samt vera hluta af grunngæðum lífsins. Flatskjárinn er gott dæmi um þetta brenglaða hugarfar. Þegar nóg er til af notuðum tækjum, kaupir fólk sér lúxus fyrir hundruð þúsunda. Telur hann vera grunnþörf, rétt eins og raðhús og jeppi. Ungt fólk byrjar búskap með öllu, sem hugurinn girnist. Þessi firra er 100% í skuld, sumpart í myntkörfulánum. Fólk þarf ekki að verða hissa á gjaldþroti sínu, ef það telur baðstofupláss til mannréttinda.
Andvana utanríkisráðuneyti

Til marks um eymd utanríkisþjónustunnar er, að hún hafnaði ekki fullyrðingum hollenzkra seðlabankamanna. Þeir fullyrtu í sjónvarpi, að Íslendingar ljúgi. Er skelfilegt fyrir orðspor Íslands, sem var þó áður komið í botn. Eðlilegt er að krefjast skýringa. Hver laug hverju og hver eru sönnunargögnin? Ráðuneytið gerði ekkert í þessu frekar en öðru um IceSave. Fjármálaráðherra ferðast um nágrannalöndin til að grafa upp stuðning. En utanríkisráðherra ráfar bara um borgina með neftóbaksdósirnar. Við fáum aldrei neitt út úr samskiptum við útlönd, ef utanríkisráðuneytið er meira eða minna andvana.
Þau skipti kostnaðinum

Forsetar Alþingis reyta hár sitt í örvæntingu út af 25 milljón króna kröfu frá lögfræðistofu. Héldu, að hún mundi kosta 1,5 milljónir. Mishcon de Reya er fremur illræmd en fræg, einkum fyrir sýndarmennsku í réttarhöldum, enda notuð af frægðarfólki. Samt heimtuðu Framsókn og Sjálfstæðið aðkomu hennar að áliti á IceSave. Það kom í formi sprengju um leyniplagg, sem reyndist svo vera púðursprengja, tæpast 25 milljón króna virði. Ég legg til að Framsókn og Sjálfstæðið skipti kostnaðinum. Milli sín og InDefence-kampavínshópsins, sem hafði frumkvæði að komu hinnar skeleggu prump-málflutningsstofu.
Síðbúið spilavíti Arnars

Arnar Gunnlaugsson vill opna spilavíti á Hótel Nordica. Af hverju fer hann ekki bara kringum lögin og stofnar banka? Þeir eru þau spilavíti, sem við þekkjum bezt. Þeir veifuðu peningum og buðu okkur 100% myntkörfulán fyrir húsi og bíl og flatskjá. Arnar getur kallað spilavítis-bankann sinn IceSave til minningar um stærsta fjárhættuspil á Íslandi. Með höggmyndum af Davíð Oddssyni og Björgólfi Thor Björgólfssyni í anddyrinu. Arnar er þremur árum á eftir tímanum með hugmyndina. Hefði passað eins og flís við rass árið 2007. Þá var þjóðin tryllt í að fá lífsins gæði strax. Upp á 100% myntkörfulán.
Gjaldþrota í baðstofunni

Ég get tæpast talizt gjaldþrota og dettur mér þó ekki í huga að borga fyrir baðstofu í World Class. Hún kostar rúmlega 180 þúsund krónur á ári. Ég tel slíkt vera bruðl með peninga í stíl ársins 2007. Þegar ég var ungur, átti ég svarthvíta sjónvarpið, unz það dó, tveimur árum eftir komu litasjónvarps. Notaðar VW-bjöllur keypti ég á bílaleigum og borgaði út í hönd. Því skil ég ekki manninn, sem bjó til bíómynd um hrunið. Hann segist vera gjaldþrota, en kaupir samt baðstofupláss í World Class fyrir 180 þúsund krónur. Hann hlýtur að vera bilaður. Það er einmitt þetta STRAX-hugarfar, sem eyðilagði þjóðina.